**Projektas**

**LIETUVOS RESPUBLIKOS SUSISIEKIMO MINISTRAS**

**ĮSAKYMAS**

**DĖL LIETUVOS RESPUBLIKOS SUSISIEKIMO MINISTRO 2003 M. GRUODŽIO 31 D. ĮSAKYMO NR. 3-734 „DĖL AUTOBUSŲ STOČIŲ VEIKLOS NUOSTATŲ PATVIRTINIMO“ PAKEITIMO**

2020 m. \_\_\_\_\_\_\_\_\_\_\_\_\_\_ d. Nr. \_\_\_\_

Vilnius

Vadovaudamasis Lietuvos Respublikos kelių transporto kodekso 11 straipsnio 7 dalimi ir įgyvendindamas 2011 m. vasario 16 d. Europos Parlamento ir Tarybos reglamento (ES) Nr. 181/2011 dėl miesto ir tolimojo susisiekimo autobusų transporto keleivių teisių, kuriuo iš dalies keičiamas Reglamentas (EB) Nr. 2006/2004, nuostatas,

1. Pakeičiu Autobusų stočių veiklos nuostatus ir išdėjau juos nauja redakcija (pridedama).

2. Nustatau, kad Autobusų stočių veiklos nuostatų 14.7 papunktis įsigalioja 2022 m. sausio 1 d.

Susisiekimo ministras

PATVIRTINTA

Lietuvos Respublikos susisiekimo ministro 2020 m. \_\_\_\_\_\_\_\_\_\_\_ d. įsakymu Nr. \_\_\_\_\_\_\_\_\_\_

**AUTOBUSŲ STOČIŲ VEIKLOS NUOSTATAI**

**I SKYRIUS**

**BENDROSIOS NUOSTATOS**

1. Autobusų stočių veiklos nuostatai (toliau – Nuostatai) reguliuoja stočių naudojimą ir jų darbo tvarką.

2. Nuostatai privalomi visoms Lietuvos Respublikos autobusų stotims.

3. Nuostatuose vartojamos sąvokos suprantamos taip, kaip jos apibrėžtos Lietuvos Respublikos kelių transporto kodekse.

**II SKYRIUS**

**AUTOBUSŲ STOČIŲ PASKIRTIS IR NAUDOJIMOSI STOČIŲ PASLAUGOMIS TVARKA**

4. Autobusų stoties vadovas turi užtikrinti, kad būtų laikomasi Kelių transporto kodekso 11 straipsnio 1 dalyje nustatytos autobusų stoties paskirties.

5. Vežėjai, turintys leidimus vežti keleivius reguliaraus susisiekimo autobusų maršrutais (išskyrus miesto), sudaro sutartis su maršrute esančių autobusų stočių savininkais (valdytojais) ir su stočių, prižiūrinčių autobusų eismo tvarkaraščių būklę reguliaraus susisiekimo autobusų maršrutų (išskyrus miesto) stotelėse (1 priedas), savininkais (valdytojais).

6. Sutartyje su vežėju negali būti įtraukti nesąžiningos ir (arba) nepagrįstos sąlygos arba reikalaujama vykdyti papildomas sąlygas, kurios dėl jų pobūdžio arba komercinės paskirties nesusijusios su keleivių vežimu.

7. Autobusų stoties savininkai (valdytojai) privalo patvirtinti autobusų stoties darbo reglamentą ir paskelbti jį viešai (autobusų stoties interneto svetainėje).

8. Keleiviams turi būti pateikiama nešališka informacija ir užtikrinama, kad informacija apie visus dalyvaujančius vežėjus būtų vienodai prieinama neteikiant pirmenybės vienam iš jų.

9. Autobusų stotis objektyviai, išsamiai, nediskriminuodama ir nešališkai teikia dalyvaujančių vežėjų tvarkaraščius. Informacijos klasifikavimo kriterijai negrindžiami jokiu veiksniu, tiesiogiai ar netiesiogiai susijusiu su vežėjo tapatybe, ir taikomi nediskriminuojant nė vieno dalyvaujančio vežėjo.

10. Informacija apie vežėją pateikiama taip, kad vartotojai galėtų atpažinti vežėją.

**III SKYRIUS**

**REIKALAVIMAI AUTOBUSŲ STOTIMS IR JŲ FUNKCIJOMS**

11. Autobusų stotys turi turėti interneto svetainę, kurioje skelbiama keleiviams ir vežėjams aktualia informacija.

12. Autobusų stotyje turi būti:

12.1. keleivių laukiamoji salė ir patalpos stoties darbuotojams;

12.2. keleivių įlaipinimo ir išlaipinimo peronai;

12.3. autobusų stovėjimo tarp reisų aikštelės;

12.4. sanitariniai mazgai;

12.5. patalpos autobusų ekipažų poilsiui;

12.6. bilietų kasos;

12.7. bagažo saugyklos.

13. Autobusų stotyje gali būti maitinimo, spaudos platinimo punktai, miesto ir tarpmiestinis telefono ryšiai keleiviams.

14. Keleiviams aptarnauti, autobusų stoties personalo darbui ir reguliariam autobusų eismui užtikrinti autobusų stotyje būtina teikti šias paslaugas:

14.1. bilietų pardavimo:

14.2. dispečerinės;

14.3. informacijos teikimo;

14.4. kontrolės;

14.5. bagažo saugojimo;

14.6. smulkių siuntų vežimo (jei tokia paslauga teikiama);

14.7. neįgaliesiems ir riboto judumo asmenims turi būti teikiama pagalba, atitinkanti 2011 m. vasario 16 d. Europos Parlamento ir Tarybos reglamento (ES) Nr. 181/2011 dėl miesto ir tolimojo susisiekimo autobusų transporto keleivių teisių, kuriuo iš dalies keičiamas Reglamentas (EB) Nr. 2006/2004 (OL 2011 L 55, p. 1), nuostatas.

15. Teisę į aptarnavimo pirmumą autobusų stotyse turi neįgalieji, keleiviai su mažamečiais vaikais, nėščios moterys, senyvo amžiaus keleiviai.

16. Bilietų pardavimo funkcijos:

16.1. parduoti bilietus į tos pačios dienos reisus;

16.2. parduoti bilietus iš anksto (taip pat – grįžimui iš kitų miestų);

16.3. išduoti nustatyta tvarka užpildytus žiniaraščius apie parduotus bilietus autobusų ekipažams.

17. Išankstinis bilietų (bagažo kvitų) pardavimas ir užsakymų jiems priėmimas pradedamas ne vėliau kaip prieš 7 kalendorines dienas iki išvykimo dienos ir baigiamas išvykimo išvakarėse. Jeigu užsakovas bilietų (bagažo kvitų) neatsiima: užsakytų iš anksto – per dvi paras, užsakytų tai pačiai dienai – likus 1 valandai iki išvykimo, užsakymas anuliuojamas ir bilietai (bagažo kvitai) parduodami bendra tvarka.

18. Dispečerinės funkcijos:

18.1. kontroliuoti, ar autobusai atvyksta į stotį laiku, ar laiku pastatomi į aikšteles ir išvyksta pagal numatytą tvarkaraštį;

18.2. organizuoti ir kontroliuoti smulkių siuntų vežimą (kur tokia paslauga teikiama);

18.3. sutrikus reguliariam autobusų eismui, nedelsiant apie tai pranešti vežėjui ir informacijos tarnybai;

18.4. rinkti iš autobusų ekipažų žinias apie pasikeitusias eismo sąlygas bei pablogėjusią kelių ir autobusų stotelių būklę maršrutuose, visa tai registruoti kelių būklės žurnale, surinktą informaciją teikti keleiviams, atitinkamoms kelius aptarnaujančioms tarnyboms bei vežėjams; atitinkamoms savo ir kitų stočių tarnyboms teikti informaciją apie nepatenkinamą eismo tvarkaraščių būklę arba kai jų nėra autobusų stotelėse;

18.5. maršrutuose pablogėjus eismo sąlygoms, apie tai pranešti stoties vadovui arba jį pavaduojančiam asmeniui; pagal jų nurodymus dispečeris privalo sustabdyti autobusų eismą iš autobusų stoties; pagerėjus eismo sąlygoms ir stoties vadovybei leidus, atnaujinti eismą;

18.6. organizuoti vairuotojų neblaivumo (girtumo) tikrinimą, apie tai pažymint kelionės lape, autobusų ekipažų priešreisinį patikrinimą (privalomų ekipažams dokumentų turėjimą) ir tarpreisinį poilsį bei teikti vežėjams informaciją apie nustatytus pažeidimus, kai vežėjai ir autobusų stočių savininkai (valdytojai) dėl to yra sudarę atitinkamas sutartis;

18.7. pranešti kitoms autobusų stotims apie laikiną eismo nutraukimą bei jo atnaujinimą;

18.8. pranešti apie autobuso techninį gedimą maršrutu keleivius vežančiam vežėjui, kartu su vežėju imtis skubių priemonių sugedusį autobusą pakeisti techniškai tvarkingu;

18.9. skelbti autobusų stotyje apie autobusų atvykimą, išvykimą, vėlavimą ir nutraukiamus reisus bei teikti kitą keleiviams reikalingą informaciją;

18.10. registruoti duomenis apie eismo reguliarumą eismo registracijos lape ir žymėti autobusų atvykimo ir išvykimo laikus kelionės lapuose;

18.11. pranešti maršrute esančioms autobusų stotims apie autobuso vėlavimą, reiso nutraukimą arba sutrumpinimą, maršruto pakeitimą, o galinei stočiai – ir apie autobuso tipo ar talpos pakeitimą.

19. Rekomenduojama dispečerio darbo vietą įrengti tokioje stoties vietoje, iš kurios būtų gerai matomos autobusų išvykimo bei atvykimo aikštelės.

20. Dispečerinėje įrengiamas autobusų atvykimo (išvykimo) laiko žymėjimo kelionės dokumentuose postas. Jei yra sąlygos, tikslinga jį įrengti atvykimo ir išvykimo peronuose, naudojant distancinį valdymą iš dispečerinės. Kai dispečerinė nedirba, laikas kelionės dokumentuose turi būti žymimas automatiniu būdu.

21. Dispečerinėje turi būti:

21.1. keleivių ir bagažo vežimą reglamentuojanti informacija (dėl tarifų, vežimo lengvatų, keleivių vežimo taisyklių taikymo ir kt.);

21.2. vietinio (išskyrus miesto), tolimojo ir tarptautinio susisiekimo maršrutų tvarkaraščiai;

21.3. šalies autobusų stočių dispečerinių, informacijos tarnybų, vežėjų vadovų kontaktinė informacija;

21.4. autobusų eismo registracijos lapas;

21.5. autobusų stoties darbo ataskaita;

21.6. kelių būklės žurnalas;

21.7. kelius prižiūrinčių tarnybų sąrašai, telefonai, kelių schema;

21.8. vairuotojų neblaivumo (girtumo) tikrinimo specialioji (-iosios) techninė (-ės) priemonė (-ės) ir tikrinimų registracijos žurnalas.

22. Autobusų stoties darbo ataskaita sudaroma kasdien pagal įregistruotus autobusų eismo registracijos lape pažeidimus bei įvertinant operatyvius pakeitimus autobusų eisme.

23. Pranešimai apie nutrauktus reisus bei nereguliarų autobusų eismą kartą per mėnesį iki kito mėnesio 5 dienos perduodami atitinkamam vežėjui. Lietuvos transporto saugos administracijai, taip pat savivaldybėms (dėl vietinio (išskyrus miesto) susisiekimo maršrutų) tokie pranešimai pagal atskirus vežėjus pateikiami kartą per ketvirtį iki kito ketvirčio pirmo mėnesio 20 dienos.

24. Kontrolės funkcijos – išvykstančių į maršrutus ir grįžtančių iš maršrutų autobusų eismo tvarkaraščių laikymasis, jų apipavidalinimas, sanitarinė būklė, ekipažų kelionės dokumentai, keleivių bilietai.

25. Stotyse bagažas saugomas stoties vadovo nustatyta tvarka.

26. Autobusų stoties teritorijoje rasti daiktai atiduodami į šios autobusų stoties bagažinę arba į kitą stoties vadovo nustatytą vietą, žinomą ekipažams ir keleiviams.

27. Daiktai grąžinami savininkui, bet prieš tai jis turi atlyginti daikto išlaikymo ir kitas su radiniu susijusias išlaidas.

28. Autobusų stotyse turi būti vizuali informacija. Stoties darbuotojai informaciją turi teikti žodžiu ir telefonu, taip pat stoties interneto svetainėje. Informacija turi būti glausta, tiksli, patikima. Autobusų stočių valdytojai negali naudoti telefono ryšio numerio, kuriuo skambinant būtų taikoma didesnė telefono ryšio paslaugų kaina, negu nustatyta vartotojo ir telefono ryšio paslaugų teikėjo sutartyje.

29. Kai kurias stoties funkcijas gali teikti kitos įmonės pagal sutartis su stoties savininku (valdytoju).

**IV SKYRIUS**

**PRIVALOMA INFORMACIJA KELEIVIAMS**

30. Autobusų stoties keleivių laukiamojoje salėje turi būti pateikta ši informacija:

30.1. vietinio, tolimojo ir tarptautinio susisiekimo tvarkaraščiai;

30.2. vietinio, tolimojo ir tarptautinio susisiekimo maršrutų schemos;

30.3. stendas operatyviai informacijai pateikti;

30.4. išrašai iš keleivių ir bagažo vežimo taisyklių, informacija apie lengvatas keleiviams;

30.5. informacija apie autobusų stoties tarnybų išdėstymą bei jų darbo laiką;

30.6. informacija apie stoties teikiamas paslaugas keleiviams.

30.7. informacija apie kompetentingas įstaigas (pavadinimai, adresai, telefonai, faksai, elektroninio pašto adresai), kurioms keleiviai gali pateikti pasiūlymus, pageidavimus ir pastabas dėl vietinio (priemiestinio) arba tolimojo reguliaraus susisiekimo autobusų maršrutų, stotelių, tvarkaraščių ir pan.

31. Autobusų stoties peronuose turi būti pateikta ši informacija:

31.1. išvykimo peronuose – maršrutų krypčių pavadinimai ir išvykstančių autobusų eismo tvarkaraščiai;

31.2. atvykimo perone – tolimojo ir tarptautinio susisiekimo autobusų atvykimo tvarkaraščiai.

32. Autobusų stoties keleivių laukiamojoje salėje ir peronuose turi būti teikiama garsinė ir interaktyvi vaizdinė informacija keleiviams apie autobusų eismą ir jo pasikeitimus.

**V SKYRIUS**

**PASLAUGŲ TARIFAI**

33. Autobusų stotyse paslaugų teikimo vežėjams tarifus nustato paslaugų teikėjai. Autobusų stotys visiems vežėjams, vežantiems keleivius tos pačios susisiekimo rūšies (vietinio (priemiestinio), tolimojo arba tarptautinio susisiekimo) maršrutais, taiko vienodus paslaugų tarifus.

34. Paslaugų keleiviams teikimo kainas nustato autobusų stočių savininkai (valdytojai).

**VI SKYRIUS**

**AUTOBUSŲ STOČIŲ VEIKLOS PRIEŽIŪRA IR KONTROLĖ**

35. Autobusų stoties veiklą kontroliuoja stoties steigėjas (valdytojas) ir kiti priežiūros ir kontrolės teisę turintys pareigūnai.

36. Kontrolės teisę turintys pareigūnai autobusų stotyje kontroliuoja išvykstančių į maršrutus ir grįžtančių iš maršrutų autobusų eismo tvarkaraščių laikymąsi, jų apipavidalinimą, sanitarinę būklę, ekipažų kelionės dokumentus, keleivių bilietus.

**VII SKYRIUS**

**ATSAKOMYBĖ**

37. Už autobusų stočių ir stotelių eksploatavimą pažeidžiant šiuos nuostatus, taip pat tvarkaraščių, informacinių skelbimų, neatitinkančių nustatytų funkcinių ir techninių reikalavimų, naudojimą stočių savininkai (valdytojai) atsako įstatymų nustatyta tvarka.

\_\_\_\_\_\_\_\_\_\_\_\_\_

Autobusų stočių veiklos nuostatų

1 priedas

**Savivaldybės, kurių teritorijose autobusų stotys prižiūri autobusų eismo tvarkaraščių būklę reguliariojo susisiekimo autobusų maršrutų (išskyrus miesto) stotelėse**

|  |  |  |  |
| --- | --- | --- | --- |
| **Eil. Nr.** | **Autobusų stotis** | **Adresas** | **Savivaldybės** |

| **1** | **2** | **3** | **4** |
| --- | --- | --- | --- |
| 1.  | Alytaus | Alytus, Naujoji g. 17L | Alytaus m., Alytaus r. |
| 2.  | Anykščių | Anykščiai, A. Vienuolio g. 1 | Anykščių r. |
| 3.  | Biržų | Biržai, J. Basanavičiaus g. 1 | Biržų r. |
| 4.  | Druskininkų | Druskininkai, Gardino g. 1 | Druskininkų |
| 5.  | Eišiškių | Šalčininkų r. sav., Eišiškės, Vilniaus g. 47 | Šalčininkų r., pagal susitarimą kartu su Šalčininkų AS |
| 6.  | Gargždų | Gargždai, Klaipėdos g. 35 | Tik Gargždų miesto teritorijoje |
| 7.  | Ignalinos | Ignalina, Geležinkelio g. 8 | Ignalinos r. |
| 8.  | Jonavos | Jonava, Turgaus g. 1 | Jonavos r. |
| 9.  | Joniškio | Joniškis, Vilniaus g. 54 | Joniškio r. |
| 10.  | Jurbarko | Jurbarkas, Vydūno g. 7 | Jurbarko r. |
| 11.  | Kaišiadorių | Kaišiadorys, J. Misiūno a. 1 | Kaišiadorių r., Elektrėnų |
| 12.  | Kauno | Kaunas, Vytauto pr. 24 | Kauno m., Kauno r. |
| 13.  | Kėdainių | Kėdainiai, J. Basanavičiaus g. 93 | Kėdainių r. |
| 14.  | Kelmės | Kelmė, V. Putvinskio g. 3 | Kelmės r. |
| 15.  | Klaipėdos | Klaipėda, Butkų Juzės g. 9 | Klaipėdos m., Klaipėdos r. |
| 16.  | Kretingos | Kretinga, Stoties g. 2 | Kretingos r. |
| 17.  | Kryžkalnio | Raseinių r. sav., Nemakščių sen., Kryžkalnio k. | Tik Kryžkalnio AS teritorijoje |
| 18.  | Kupiškio | Kupiškis, Gedimino g. 96 | Kupiškio r. |
| 19.  | Kuršėnų | Šiaulių r. sav., Kuršėnai, Vilniaus g. 45A | Šiaulių r., pagal susitarimą kartu su Šiaulių AS |
| 20.  | Lazdijų | Lazdijai, Vilniaus g. 48 | Lazdijų r. |
| 21.  | Marijampolės | Marijampolė, Stoties g. 2B | Marijampolės, Kalvarijos, Kazlų Rūdos |
| 22.  | Mažeikių | Mažeikiai, Respublikos g. 17 | Mažeikių r. |
| 23.  | Molėtų | Molėtai, Vilniaus g. 2 | Molėtų r. |
| 24.  | Naujosios Akmenės | Naujoji Akmenė, V. Kudirkos g. 21 | Akmenės r. |
| 25.  | Nidos | Nida, Naglių g. 18E | Neringos |
| 26.  | Pakruojo | Pakruojis, Vilniaus g. 22 | Pakruojo r. |
| 27.  | Palangos | Palanga, Klaipėdos pl. 42 | Palangos m. |
| 28.  | Panevėžio | Panevėžys, Savanorių a. 5 | Panevėžio m., Panevėžio r. |
| 29.  | Pasvalio | Pasvalys, Vilniaus g. 39 | Pasvalio r. |
| 30.  | Plungės | Plungė, Stoties g. 35 | Plungės r., Rietavo |
| 31.  | Prienų | Prienai, Vytauto g. 11 | Prienų r., Birštono |
| 32.  | Radviliškio | Radviliškis, Gedimino g. 31A | Radviliškio r. |
| 33.  | Raseinių | Raseiniai, Vilniaus g. 87 | Raseinių r. |
| 34.  | Rokiškio | Rokiškis, Panevėžio g. 1 | Rokiškio r. |
| 35.  | Skuodo | Skuodas, Vilniaus g. 34 | Skuodo r. |
| 36.  | Šakių | Šakiai, Aušros g. 3 | Šakių r. |
| 37.  | Šalčininkų | Šalčininkai, Vilniaus g. 56 | Šalčininkų r., pagal susitarimą su Eišiškių AS |
| 38.  | Šiaulių | Šiauliai, Tilžės g. 109 | Šiaulių m., Šiaulių r., pagal susitarimą kartu su Kuršėnų AS |
| 39.  | Šilalės | Šilalė, Tauragės g. 1 | Šilalės r. |
| 40.  | Šilutės | Šilutė, Geležinkelio g. 1A | Šilutės r., Pagėgių |
| 41.  | Širvintų | Širvintos, Plento g. 27 | Širvintų r. |
| 42.  | Švenčionių | Švenčionys, Stoties g. 11 | Švenčionių r. |
| 43.  | Tauragės | Tauragė, Dariaus ir Girėno g. 38A | Tauragės r. |
| 44.  | Telšių | Telšiai, Gedimino g. 3A | Telšių r. |
| 45.  | Trakų | Trakai, Vytauto g. 90 | Trakų r. |
| 46.  | Ukmergės | Ukmergė, Vytauto g. 111 | Ukmergės r. |
| 47.  | Utenos | Utena, A. Baranausko g. 7 | Utenos r. |
| 48.  | Varėnos | Varėna, Savanorių g. 5 | Varėnos r. |
| 49.  | Vilkaviškio | Vilkaviškis, Vytauto g. 103 | Vilkaviškio r. |
| 50.  | Vilniaus | Vilnius, Sodų g. 22 | Vilniaus m., Vilniaus r. |
| 51.  | Zarasų | Zarasai, Savanorių g. 7 | Zarasų r., Visagino m. |

\_\_\_\_\_\_\_\_\_\_\_\_\_